<classify> MTAFITI Kiongozi wa Timu ya Taifa ya Viwavijeshi Vamizi, Dk Gration Rwegasira amesema utafi ti uliofanywa nchini wa viwavijeshi vamizi katika mikoa 21 umeonesha maeneo yanayopata mvua kwa wingi mazao yake yanaharibiwa na wadudu hao, tofauti na ile ambayo haipati mvua za kutosha.Dk Rwegasira ambaye pia ni Mhadhiri Mwandamizi wa Chuo Kikuu cha Kilimo Sokoine SUA, alisema hayo alipowasilisha matokeo ya utafiti huo jijini Dodoma wakati wa kikao cha wadau wa sekta ya kilimo ambao ni SUA, Wizara ya Kilimo pamoja na watafiti kutoka ofisi ya Mkuu wa Mkoa Dodoma.Alisema kwenye utafiti huo walibaini mdudu huyo ameathiri karibu mikoa yote, hivyo aliitaka serikali kuchukua jitihada za haraka za kunusuru hali hiyo ambayo inaweza kusababisha usalama wa chakula kuwa hatarini. Utafiti umebaini kuwa athari za viwavijeshi vamizi hao zinatofautiana katika eneo moja la kiikolojia na lingine, pia sehemu zenye mvua nyingi mashambulizi hayakuwa mengi kama ilivyo kwenye maeneo yanayopata mvua kidogo maana mvua nyingi zimechangia kuwaua,alisema.Alisema athari za mashambulizi ya wadudu hao yalikuwa kati ya asilimia 30 hadi 100 isipokuwa kwenye mikoa ya Njombe, Mbeya na Iringa ambapo yalikuwa ni asilimia 15. Alisema kwa kuwa viwavijeshi vamizi hao wapo kila kona nchini, serikali inapaswa kuchukua hatua za haraka kwa kuwa hali ya mashambulizi na madhara ni makubwa yanayotishia usalama huo wa chakula.Alitaka elimu zaidi iendelee kutolewa kwa wakulima na maofisa ugani kuhusu kumjua mdudu huyo katika hatua zake zote ili hata wanapopiga dawa wajue wanapiga dawa ya aina gani, kiasi gani na kwa kipindi gani.Mpaka sasa mikoa iliyoathiriwa zaidi na wadudu hao ni Kanda ya Ziwa ambayo ni Simiyu, Mara, Mwanza, Geita na Kagera ikiwa inaongoza. Uwepo wa wadudu hao umesababisha wakulima kutumia njia mbalimbali za kupambana kumuua ikiwemo kunyunyizia majivu, mchanga, mkojo wa ngombe, mahala pengine wa binadamu, sabuni ya unga pamoja na miti ya asili ijulikanayo kama viazi pori ambavyo inasemekana vinaua.Maeneo mengine walitumia miti ya mwarubaini, tumbaku ikiwa ni pamoja na kunyunyuzia supu ya dagaa kwa mkulima anayelima sehemu ndogo ya shamba kwani inasemekana sisimizi huua viwavijeshi vamizi, hivyo kupitia supu hiyo sisimizi hujaa kwenye eneo lililonyunyiziwa. Cha kusikitisha kuna mikoa ya Njombe huko watu wanapiga dawa bila kujali kama kuna mashambulizi katika mmea au la.Wanapiga muhindi ukichipua, ukifika kwenye magoti na ukitoa mbelewele. Hali hiyo ni hatari kwani dawa ni sumu inaharibu afya na mazingira, alisema. Viwavijeshi vamizi wameingia Afrika miaka ya hivi karibuni kutokea kwenye mabara mengine.  <topic>: kitaifa 